ASEFA ส่งสัญญาณกำไร Q3 โตรับไฮซีซันพร้อมประมูลงานโครงสร้างพื้นฐาน 3 พันล้าน
ASEFA เตรียมประมูลงานใหม่มูลค่าราว 3 พันล้านบาท เป็นงานโครงสร้างพื้นฐานภายในประเทศ ส่งสัญญาณกำไร Q3/58 โตรับช่วงไฮซีซัน
20 ต.ค. 2558

บล.เคทีบี (ประเทศไทย) ระบุในบทวิเคราะห์ (20 ต.ค.) ว่า บริษัท อาซีฟา จำกัด (มหาชน) หรือ ASEFA เป็นผู้ผลิตและจัดจำหน่ายผลิตภัณฑ์ในงานระบบควบคุมและจ่ายไฟฟ้าให้แก่โครงการใหญ่ๆ อย่างต่อเนื่อง เช่น โครงการรถไฟฟ้าสายสีน้ำเงิน โครงการโรงไฟฟ้าชีวมวล “บุรีรัมย์พาวเวอร์” และ โครงการ Crystal Design Center (CDC) เป็นต้น
ขณะที่ ASEFA เตรียมประมูลงานใหม่มูลค่าราว 3 พันล้านบาท เป็นงานโครงสร้างพื้นฐานภายในประเทศ บริษัทส่งสัญญาณกำไรไตรมาส 3 ปี 2558 จะเติบโตขึ้นจากไตรมาส 2 ปี 2558 รับช่วงไฮซีซัน เนื่องจากมีคำสั่งซื้อและสามารถส่งมอบงานให้กับภาครัฐบาล (สัดส่วนรายได้จากภาครัฐ 30% และภาคเอกชน 70%) บวกกับปัจจุบันบริษัทฯมี Backlog อยู่ราว 1.5 พันล้านบาท ซึ่งจะทยอยรับรู้รายได้ในช่วงไตรมาส 4 ปี 2558 ราว 1.1 พันล้านบาท
ปี 2559 บริษัทเตรียมงบ 30 ล้านบาท ขยายสาขาเพิ่ม 10 จังหวัดใกล้ประเทศเพื่อนบ้านในอาเซียน และเตรียมส่งสินค้าขายในตลาดต่างประเทศ บวกกับในปี 2559 โรงไฟฟ้าพลังงานทางเลือกจะสร้างเสร็จเพิ่มขึ้น ซึ่งบริษัทน่าจะได้เป็นผู้จัดการงานติดตั้งระบบตู้ไฟ ช่วยหนุนรายได้ปี 2559 ให้โตตามเป้าที่ 15% จากปีนี้ที่บริษัทคาดว่ารายได้จะเติบโตกว่า 35-40% จากปีก่อนที่มีรายได้ 1.7 พันล้านบาท ซึ่งเป็นปีที่มีฐานรายได้ค่อนข้างต่ำเนื่องจากบริษัทฯได้รับผลกระทบจากปัญหาทางการเมือง หลังจากช่วงครึ่งปีแรกของปี 2558 มีรายได้ไปแล้ว 1.12 พันล้านบาท โดยสัดส่วนรายได้จะมาจากการผลิตและจำหน่ายสวิตช์บอร์ดไฟฟ้า 65% การจำหน่ายสินค้าหรือเทรดดิ้ง 10% งานบริการหลังการขาย 15% และงานรื้อถอนโรงไฟฟ้า 10%